J. Tkáčová, poslankyňa: (2004-03-03):
Predkladaný návrh zákona má posilniť ochranu ľudí pred vznikom závislosti od tabaku a pred škodlivými účinkami aktívneho a pasívneho fajčenia. Jeho pozícia je v dvoch rovinách, a to v preventívnej a v kontrolnej a sankčnej. Sprísňuje podmienky uvádzania tabakových výrobkov na trh, ich označovania. A mňa osobne prekvapilo, že vo vláde ministri, zarytí nefajčiari, presadzovali jemnejší variant, pretože ja považujem tento predložený návrh zákona za pomerne ešte mäkký. V tej kontrolnej a sankčnej časti ustanovuje štátne samosprávne orgány vrátane prevádzkovateľov dráh, poverené kontrolou dodržiavania zákona a zvyšuje pokuty. Ochrana občanov pred negatívnymi účinkami fajčenia má svoje dôvody, a to zdravotné, ekonomické a spoločenské. Uvediem teraz niekoľko štatistických údajov, ktoré som získala zo zdrojov Štatistického úradu a občianskeho združenia Stop fajčeniu. Priemerná spotreba cigariet v roku 2002 na jedného občana bola 1 800 cigariet a fajčenie na Slovensku má vzostupnú krivku. Príjem štátu zo spotrebnej dane z cigaretových výrobkov bol 6,28 mld. Sk, naproti tomu výdavky na náklady na liečbu ochorení súvisiacich s fajčením predstavovali takmer 10 mld. Sk. Na Slovensku je milión závislých fajčiarov a pol milióna príležitostných fajčiarov a čo je veľmi alarmujúce, v tejto skupine sú väčšinou deti a mladiství. Z mužskej populácie fajčí 43 %, zo žien 26 %. Dlhoročný fajčiar žije v priemere o osem rokov kratšie ako nefajčiar. Často sa hovorí, že fajčenie je zlozvyk. Podľa môjho názoru je to však závislosť od drogy, ktorou je nikotín. Tento mení biochemické zloženie centrálnej nervovej sústavy a práve to spôsobuje závislosť. Ďalšími škodlivinami sú karcinogénne látky, teda rakovinotvorné látky, ciliotoxické látky, ktoré ničia riasenky na sliznici, ktoré očisťujú pľúca. Práve z toho dôvodu je medzi chorými na rakovinu až 95 % fajčiarov. Mimoriadne škodlivým je aj oxid uhoľnatý. Ten znižuje dodávku kyslíka tkanivám a v súčinnosti s nikotínom, ktorý zužuje cievy, vedie k zhoršeniu prekrvenia tkanív a orgánov. Kým človek začne fajčiť, po zrelej či nezrelej úvahe, alebo bez rozmýšľania, má stále možnosť voľby. Ale tí, ktorí musia byť v blízkosti fajčiarov, túto voľbu nemajú a stávajú sa fajčiarmi proti svojej vôli. Toto fajčenie z druhej ruky je rovnako zdraviu škodlivé ako aktívne fajčenie a najviac ním trpia deti. Zodpovedná spoločnosť musí preto urobiť všetko, aby ich ochránila, a to nielen prijímaním prísnej legislatívy, dôslednou kontrolou a sankcionovaním, ale i morálnym odsúdením takého vzorca správania. Mladí ľudia začínajú fajčiť z rôznych dôvodov. Zvyšujú si sebaistotu, prestíž pred rovesníkmi, posilňujú svoje pocity emancipácie, nezávislosti, mnohí začnú fajčiť zo zvedavosti alebo na základe rodových vzorov – otec fajčí, mama fajčí. Rozvoj spoločnosti a rovnoprávne postavenie žien v nej prinieslo okrem mnohých kladných stránok aj niektoré tienisté stránky, ako vyrovnávanie sa žien mužom i v zlozvykoch a návykoch, ako sú alkohol, cigarety, drogy. Fajčenie žien ohrozuje jej poslanie mamy. Mamy – darkyne života, mamy – vychovávateľky a opatrovateľky, ktorá je pre svoju ratolesť vzorom od prvých dní života. Najohrozenejšie sú však deti pred narodením. Tie sa nevedia brániť útekom od fajčiacej matky. Kombinácia nikotínu a oxidu uhoľnatého spôsobuje nedokrvenie placenty a transportom škodlivých látok sa poškodzuje rozvíjajúci plod. Fajčenie žien môže viesť k neplodnosti, mimomaternicovému tehotenstvu, spontánnemu potratu. U 30 % tehotných fajčiarok dochádza k poškodeniu plodu. Deti fajčiarov majú nižšiu hmotnosť a dĺžku, sú náchylnejšie na prieduškovú astmu a riziko syndrómu náhleho úmrtia dojčiat je podľa niektorých výskumov vyššie. Tieto deti môžu byť postihnuté aj mentálne. Základnou celospoločenskou normou, ktorú zrejme, žiaľ, nevieme ošetriť aj zákonom a postihom, je, aby tehotné ženy nefajčili. Sama ako zamestnávateľka som bola konfrontovaná s takýmito budúcimi mamičkami, ale okrem dôrazného apelovania na zdravý rozum a zdravie dieťatka som nemala iné možnosti. A nebolo to účinné. Preto dávam podnet na diskusiu, ako zabrániť tým tehotným ženám, ktoré fajčia a neberú ohľad na svoje dieťatko, aby vedome neškodili nenarodenému životu. Spoločnosť by si mala pestovať intoleranciu voči fajčeniu ako takému a prijať ho ako neakceptovateľnú formu správania. Podporujem návrh zákona a zastávam názor, že by mal byť predsa len ešte prísnejší a hlavne v praxi aplikovaný. Ďakujem za pozornosť.